Pernille Rosenkrantz-Theil (EL), 2002-11-13:
Det her lovforslag har kun et formål: Det skal sikre, at Dansk Folkeparti i fremtiden kan få adgang til at deltage i den årlige uddeling af gaver betalt af de fattigste danskere. Dansk Folkeparti har i årevis måttet finde sig i at stå uden for dette besynderlige cirkus, hvor pengene først tages fra kontanthjælpsmodtagerne og pensionisterne, modtagerne af syge- og arbejdsløshedsdagpenge, og bagefter af hattedamerne i forligspartierne deles ud til værdigt trængende.
Da Dansk Folkeparti ikke har været i stand til at opnå resultater ved finanslovforhandlingerne med regeringen, som kan leve op til deres valgløfter, må Dansk Folkeparti selvfølgelig også have fingrene ned i denne asociale sukkerskål, selv om det i sig selv er et soleklart løftebrud
fra Dansk Folkepartis side.
Dansk Folkeparti har et utal af gange erklæret sig enig med Enhedslisten i, at det her tyveri burde bringes til ophør.
Senest i forbindelse med sidste års finanslov
, men også i valgkampen blev dette løfte gentaget igen og igen og igen, selv om vi må indrømme, at Dansk Folkeparti har fundet på stadig mere fantasifulde forklaringer på, hvorfor de efter sidste valg ikke længere kunne stemme for forslag om, at disse penge blev udbetalt til dem, de var stjålet fra.
Det er jo ikke småpenge, det drejer sig om.
I dag i Jyllands-Posten refereres Rigsrevisionen for, at pensionisterne, de arbejdsløse, de syge m.v. i de sidste 10 år er blevet snydt for 18,8 mia. kr.
De penge er blevet brugt, men derfor kan vi vel godt stoppe cirkuset nu og regulere ydelserne op på det niveau, de burde være på?
Det ville give den arbejdsløse 4.100 kr. mere om året, den syge 4.600 kr. mere om året, førtidspensionisten 4.500 kr. mere om året og den enlige folkepensionist 2.700 kr.
Men nej, sådan skal det ikke være.
Dansk Folkeparti er jo blevet et ansvarligt parti med alt, hvad det indebærer.
Undskyldningen for, at den her pulje er nødvendig, har ofte været, at ellers ville der ikke være råd til alle de gode formål, der finansieres af den her pulje.
Det vil altså sige, at hvis vi ikke havde den her ekstraskat, som kun gælder de fattigste i Danmark, så ville vi ikke have råd til på en finanslov på over 450 mia. kr. at bruge lidt over 600 mio. kr. på de fattigste.
Så er alt vist sagt om det her satspuljeforlig og om partiernes sociale bevidsthed i øvrigt.
I al den elendighed er det dog glædeligt, at SF nu langt om længe tilsyneladende er kommet til fornuft.
De har indset, at satspuljen bruges til at lette på den dårlige samvittighed i stedet for at gennemføre de sociale reformer, der kan afskaffe fattigdom og gøre op med den sociale arv.
Vi kan så se af lovforslaget, at alle, der stemmer for loven, får fuld vetoret over for fordelingen af pengene, og det er jo så på den baggrund, at jeg skal meddele, at Enhedslisten tilslutter sig forliget.
Det er selvfølgelig alene med det formål at blokere for, at pengene bliver fordelt.
En sådan blokade vil betyde, at pengene bliver ført tilbage til pensionisterne og til kontanthjælpsmodtagerne og til dem på sygedagpenge.
I alle de 8 år, Enhedslisten har siddet i Folketinget, har vi været imod at tage pengene til gode og sociale formål fra de fattigste.
Vi har i stedet ment, at pengene skal tages fra de rigeste i Danmark, man kunne eksempelvis sige, at de multinationale selskaber skulle lægge nogle kroner i skat, så man kunne betale de gode og sociale formål.
Det er ikke lykkedes os i de seneste 8 år at finde et flertal for det ellers ret sociale synspunkt, men med regeringens forslag bliver det muligt for os at stille os i vejen for, at pengene tages fra kontanthjælpsmodtagerne og pensionisterne, og at man derfor bliver tvunget til at finde pengene andre steder. Enhedslisten kan hermed tiltræde forslaget.